Vere Bird

Vere Cornwall Bird (født 7. desember 1910 i Saint John's, død 28. juni 1999 i Saint John's) var en antiguansk politiker for Antigua Labour Party. Han var en politisk lederskikkelse i landets utvikling fram til selvstendighet i 1981 og var Antigua og Barbudas statsminister til 1994. Han ble erklært som nasjonalhelt i 1994.

 Bakgrunn 
Bird hadde bakgrunn fra Frelsesarmeen og engasjerte seg i arbeiderbevegelsen i den britiske kolonien Antigua. I 1939 etablerte han Antigua Trade and Labour Union (ATLU).Hutchinson Encyclopedia of Modern Political Biography , Abingdon: Helicon Publishing, 2005, s. 155-156. Dette ble en viktig maktbase for Bird, som han benyttet ved grunnleggelsen av Antigua Labour Party.

 Tidlig politisk virke 
Bird ble medlem av den lovgivende forsamling, der han sto i spissen for innføring av allmenn stemmerett. Dette lykkes i 1951.«Leaders of Antigua and Barbuda» , Caribbean Elections, besøkt 5. juli 2012. Samme år ledet han en sukkerarbeiderstreik som varte et år.Dietmar Rothermund: Routledge Companion to Decolonization, London: Routledge, 2006, s. 213. Streiken svekket de mektige plantasjeeierne. Etter innføring av allmenn stemmerett vant Bird og hans parti alle setene i den folkevalgte forsamlingen.

 Fra førsteminister til statsminister 
Bird satt i lederposisjon i prosessen der Antigua og Barbuda steg for steg fikk større uavhengighet. Da ansvarlig regjering ble innført ble Bird i 1960 førsteminister og da Antigua og Barbuda i 1967 ble assosiert stat i forbund med Storbritannia, ble han statsminister. Etter å ha tapt regjeringsmakten til Progressive Labour Movement (PLM) i 1971, kom Bird tilbake som statsminister i 1976. Han ble da sittende med regjeringsmakten til 1994. I løpet av denne perioden ledet han i 1981 Antigua og Barbuda til selvstendighet fra Storbritannia.

Under hans ledelse ble landets utdannelses- og velferdssystem utbygget og det ble satset på infrastruktur.«The Rt. Hon. Vere Cornwall Bird» , Caricom, besøkt 5. juli 2012. Bird søkte som statsminister å minske landets avhengighet av sukkerindustrien, blant annet ved å bygge ut turistnæringen.

Bird var forkjemper for regional samarbeid i Karibia. Han deltok i 1947 ved Montego Bay-konferansen på Jamaica, der det ble gjort forberedelser til en vestindisk føderasjon. Bird støttet opprettelsen av Caribbean Free Trade Association (CARIFTA), som senere ble til Caribbean Community and Common Market (CARICOM).«Vere Bird Biography», Caribbean Hall of Fame, besøkt 6. juli 2012. Etter selvstendigheten førte han en alliansefri linje for sitt land. Han støttet imidlertid USAs invasjon av Grenada i 1983.

 Omdømme og ettermæle 
Bird var en karismatisk politiker med en patriarkalsk lederstil. Han ble kjent som landsfader med tilnavnet «Papa Bird». Han ble i 1994 erklært som nasjonalhelt og ble adlet i 1998. Skandaler knyttet til narkotikatrafikk, våpensmugling og hvitvasking av penger skadet landets og Bird-familiens rykte. Vere Bird overlot derfor makten til sin nest eldste sønn, Lester Bird, heller enn Vere Bird jr.«Vere Bird, 89, Who Led Antigua to Freedom», New York Times, 30. juni 1999, besøkt 5. juli 2012.

V.C. Bird internasjonale lufthavn er oppkalt etter ham.

 Referanser 

Kategori:Antiguanske politikere
Kategori:Personer fra Saint John's på Antigua
Kategori:Fødsler i 1910
Kategori:Dødsfall i 1999